BEGRUNDELSE

Den interne aftale om oprettelse af den 11. Europæiske Udviklingsfond (11. EUF) blev undertegnet af medlemsstaterne, forsamlet i Rådet, i juni 2013. Denne interne aftale træder først i kraft, når alle medlemsstaterne har ratificeret den. Ratificeringsprocessen ventes ikke at være afsluttet før januar 2014.

Kommissionen har foreslået at indføre overgangsforanstaltninger ("overgangsfaciliteten") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014 og frem til ikrafttrædelsen af den interne aftale om oprettelse af den 11. EUF. Denne facilitet vil blive finansieret ved hjælp af restbeløb og frigjorte midler fra den 10. EUF og tidligere EUF'er. Midler, der afsættes under denne overgangsfacilitet, bogføres under den 11. EUF.

Kommissionen har også vedtaget et forslag til en forordning for finansforordningen for den 11. EUF. Denne forordning kan ikke vedtages af Rådet, før den interne aftale om den 11. EUF træder i kraft, eller før Rådet vedtager en afgørelse, der tillader en midlertidig anvendelse af nogle af dens bestemmelser. Set i lyset af de seneste drøftelser i Rådet forventes det ikke, at nogen af disse processer vil være afsluttet før januar 2014.

Det er formålstjenligt, at de foranstaltninger, der modtager støtte under overgangsfaciliteten, bliver gennemført hurtigst muligt under anvendelse af de samme regler, som er planlagt for den 11. EUF. Kommissionen foreslår derfor, at Rådets forordning om finansforordningen for den 10. EUF bliver ændret på en sådan måde, at finansforordningen, der gælder for den 11. EUF, tillige gælder for den finansielle forvaltning af overgangsfaciliteten.

Kommissionen foreslår derfor, at Rådet på et senere tidspunkt vedtager vedlagte forordning, når bilaget hertil er blevet suppleret med de materielle bestemmelser i udkastet til finansforordning for den 11. EUF, efter at deres indhold er blevet godkendt og fastsat af Rådet.

2014/0003 (NLE)

Forslag til

RÅDETS FORORDNING

om ændring af Rådets forordning (EF) nr. 215/2008 af 18. februar 2008 om finansforordningen for den 10. Europæiske Udviklingsfond med henblik på gennemførelse af overgangsfaciliteten

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet i Cotonou den 23. juni 2000[1] (i det følgende benævnt "Cotonouaftalen"),

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand under den flerårige finansielle ramme for perioden 2008-2013 i henhold til den reviderede AVS/EF-partnerskabsaftale og om tildeling af den finansielle bistand til de oversøiske lande og territorier, på hvilke EF-traktatens fjerde del finder anvendelse[2], særlig artikel 10, stk. 2 (i det følgende benævnt "den interne aftale")

under henvisning til forslag fra Europa-Kommissionen,

under henvisning til udtalelse fra Domstolen[3],

under henvisning til udtalelse fra Den Europæiske Investeringsbank, og

ud fra følgende betragtninger:

(1) Ved Rådets forordning [xx/xx/2013] fastsættes der overgangsforanstaltninger vedrørende forvaltningen af EUF ("overgangsfaciliteten") for at sikre, at der er midler til rådighed til finansiering af samarbejdet med landene i Afrika, Vestindien og Stillehavet og med oversøiske lande og territorier samt til dækning af støtteudgifter fra januar 2014, indtil den interne aftale om oprettelse af den 11. EUF træder i kraft.

(2) Det er nødvendigt at tilpasse gennemførelsesbestemmelserne for den 10. EUF med henblik på den driftsmæssige og finansielle forvaltning af overgangsforanstaltningerne ("overgangsfaciliteten"), som finansierer overgangsperioden mellem den 10. og den 11. EUF, indtil den interne aftale for den 11. EUF og gennemførelsesbestemmelserne hertil træder i kraft —

VEDTAGET DENNE FORORDNING:

Artikel 1

Med henblik på gennemførelse af overgangsfaciliteten erstattes bestemmelserne i Rådets forordning (EF) Nr. 215/2008 af dem, der er fastsat i bilaget til denne forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra dagen for dens ikrafttrædelse til anvendelsesdatoen for finansforordningen for den 11. EUF.

Udfærdiget i Bruxelles, den […].

På Rådets vegne

Formand

BILAG

(Pro memoria: Teksten til finansforordningen for den 11. EUF indføjes, når den er fastlagt).

[1] EFT L 317 af 15.12.2000, s. 3. Aftale som ændret ved aftale undertegnet i Luxembourg den 25. juni 2005 (EUT L 287 af 28.10.2005, s. 4) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).

[2] EUT L 247 af 9.9.2006, s. 32.

[3] EUT C […] af ]…], s. […].